TARYBOS SPRENDIMAS
2005 m. sausio 18 d.
pagal Europos bendrijos steigimo sutarties 104 straipsnio 8 dalį nustatantis, ar Vengrijos Respublika ėmėsi efektyvių veiksmų atsižvelgdama į Tarybos rekomendacijas pagal tos Sutarties 104 straipsnio 7 dalį
(2005/348/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 8 dalį,
atsižvelgdama į Komisijos rekomendaciją,
kadangi:
(1)
Pagal Sutarties 104 straipsnį valstybės narės turi vengti perviršinio valstybės biudžeto deficito.
(2)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir tvirtam tvariam augimui, leidžiančiam kurti naujas darbo vietas. Stabilumo ir augimo paktas apima 1997 m. liepos 7 d. Tarybos reglamentą (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kaip nustatyta Sutarties 104 straipsnyje, siekiant kuo greičiau ištaisyti perviršinį bendrąjį valdžios sektoriaus deficitą.
(3)
1997 m. birželio 17 d. Amsterdamo Europos Vadovų Tarybos rezoliucijoje dėl Stabilumo ir augimo pakto (2) visos Šalys, ypač valstybės narės, Taryba ir Komisija, oficialiai raginamos tiksliai ir laiku įgyvendinti Sutartį bei Stabilumo ir augimo paktą.
(4)
Sprendimu 2004/918/EB Taryba pagal 104 straipsnio 6 dalį nusprendė, kad Vengrijoje yra perviršinis deficitas (3).
(5)
Vadovaudamasi Sutarties 104 straipsnio 7 dalimi ir Reglamento (EB) Nr. 1467/97 3 straipsnio 4 dalimi, 2004 m. liepos 5 d. Taryba priėmė rekomendaciją Vengrijos valdžios institucijoms kuo greičiau pašalinti perviršinį biudžeto deficitą ir vidutinės trukmės laikotarpiu imtis veiksmų, kad pagal deficito sumažinimo planą, kuris apibrėžtas Vengrijos valdžios institucijų pateiktoje konvergencijos programoje, patvirtintoje 2004 m. liepos 5 d. Tarybos nuomone dėl tos programos (4), būtų pasiektas tikslas iki 2008 m. patikimai ir tvariai sumažinti deficitą taip, kad jis neviršytų 3 % BVP. Šioje rekomendacijoje Vengrijos Vyriausybei buvo nustatytas galutinis terminas - 2004 m. lapkričio 5 diena, iki kurios ji turėjo imtis efektyvių veiksmų dėl numatytų priemonių 2005 m. nustatytam 4,1 % BVP biudžeto deficitui pasiekti. Šia rekomendacija Taryba taip pat rekomendavo Vengrijos Respublikai ryžtingai įgyvendinti 2004 m. gegužės mėnesio konvergencijos programoje numatytas priemones, ypač būti pasirengus prireikus imtis papildomų priemonių, kad būtų pasiektas 2004 m. nustatytas 4,6 % BVP valstybės biudžeto deficitas. Be to, Taryba ragino Vengrijos valdžios institucijas naudotis kiekviena galimybe pagreitinti biudžeto koregavimą; imtis numatytų viešojo valdymo, sveikatos ir švietimo sistemų reformų; užtikrinti deramą planuojamo mokesčių mažinimo finansavimą ir jį įgyvendinti tik su sąlyga, kad yra pasiekti biudžeto deficito tikslai.
(6)
Pagal Reglamento (EB) Nr. 1467/97 4 straipsnio 2 dalį spręsdama, ar buvo imtasi veiksmingų priemonių atsižvelgiant į jos rekomendacijas, pateiktas pagal Sutarties 104 straipsnio 7 dalį, Taryba savo sprendimą turėtų pagrįsti atitinkamos valstybės narės Vyriausybės viešai paskelbtais sprendimais.
(7)
Įvertinus viešai paskelbtus Vengrijos Respublikos sprendimus, kurie buvo priimti nuo tada, kai Taryba priėmė rekomendaciją pagal Sutarties 104 straipsnio 7 dalį iki rekomendacijoje nustatyto galutinio termino, daromos šios išvados:
-
po Tarybos rekomendacijos Vengrijos Vyriausybė ėmėsi kai kurių papildomų priemonių. Šios priemonės dėl išlaidų prisidėjo prie žymaus biudžeto deficito sumažinimo 2004 metais palyginus su 2003 metais ir prie palankesnio ir tvaresnio augimo perorientavimo. Tačiau priimtų priemonių nepakako 2004 metų biudžeto deficito tikslui 4,6 % BVP, nurodytam Tarybos rekomendacijoje, pasiekti; greičiausiai nuo šio tikslo bus gana smarkiai atsiliekama,
-
2005 metų biudžete paskelbta nemažai priemonių, kuriomis siekiama 2005 m. dar labiau sumažinti biudžeto deficitą, įskaitant 0,5 % BVP rezervą nenumatytiems atvejams, jei nebūtų pasiektas 2005 m. tikslas. Tačiau šių priemonių nepakaks biudžeto deficito tikslui 4,1 % BVP, nurodytam Tarybos rekomendacijoje, pasiekti; greičiausiai nuo šio tikslo taip pat bus gana smarkiai atsiliekama,
-
priemonių, kurių iki šiol ėmėsi Vengrijos valdžios institucijos, nepakaks, kad būtų išvengta nukrypimo nuo gegužės mėnesio konvergencijos programoje planuoto deficito mažinimo plano. Todėl tęstines Vengrijos Vyriausybės pastangas siekiant iki 2008 m. pataisyti perviršinį deficitą reikia sutvirtinti ryžtingomis priemonėmis dėl tolesnės fiskalinės konsolidacijos ir ryžtingesniu struktūrinių reformų vykdymu.
(8)
Sutarties 104 straipsnio 8 dalyje numatyta, kad nustačiusi, jog nebuvo imtasi efektyvių veiksmų atsižvelgiant į jos rekomendaciją pagal tos Sutarties 104 straipsnio 7 dalį, Taryba gali nuspręsti šią rekomendaciją paskelbti viešai. Tačiau pagal Europos Vadovų Tarybos rezoliuciją dėl Stabilumo ir augimo pakto Vengrijos Respublika sutiko rekomendaciją paskelbti viešai 2004 m. liepos mėnesį,
NUSPRENDĖ:
1 straipsnis
Vengrijos Respublika nesiėmė efektyvių veiksmų 2004 m. liepos 5 d. Tarybos rekomendacijos atžvilgiu per toje rekomendacijoje nurodytą laikotarpį.
2 straipsnis
Šis sprendimas skirtas Vengrijos Respublikai.
Priimta Briuselyje, 2005 m. sausio 18 d.